Junkers L5

„**Junkers L5**“ – Vokietijos įmonės „Junkers“ 1924–1934 m. gamintas skysčiu aušinamas 22,9 litrų darbinio tūrio aviacinis vienaeilis šešių cilindrų vidaus degimo variklis. Tai buvo „BMW“ variklio BMW IV licencinis variantas, paremtas 1924 m. sukurtu mažesnio tūrio Junkers L 2, kuris, savo ruožtu, buvo paremtas kitu „BMW“ gaminiu – BMW IIIa.

## Istorija
XX a. trečiojo dešimtmečio pradžioje profesorius Hugo Junkersas atsižvelgdamas į augančią aviacinių variklių paklausą nusprendė pradėti savo variklių gamybą. Tuo tikslu 1923 m. buvo įkurta įmonė *Junkers Motorenbau GmbH* (Jumo). Iki tol į *Junkers Flugzeugwerke AG* orlaivius buvo montuojami BMW, DMG, Siemens & Halske ar Armstrong-Siddeley varikliai.

Pirmieji variklio bandymai vyko 1924 m., o 1925 m. rugpjūtį buvo pradėta 228 kW (310 AG) galią išvystančio modellio L 5 gamyba. Viso šios konstrukcijos buvo pagaminta daugiau nei 1000 vienetų. Skirtingų modifikacijų suspaudimo laipsnis svyravo nuo 5,0:1 iki 7,0:1. Varikliui buvo naudojamas 80 oktaninio skaičiaus benzinas.

1927 m. L 5 pagrindu buvo sukurtas dvylikos cilindrų V formos variklis „L 55“.

## Konstrukcija
„L5“ buvo skysčiu aušinamas šešių cilindrų vienaeilis variklis. Iš aliuminio lydinio pagamintas karteris buvo padalintas horizontaliai. Alkūninis velenas buvo gaminamas iš pilkojo ketaus, kaip alkūninio veleno guoliai buvi naudojami septyni slydimo guoliai. Iš ketaus pagaminti cilindrai buvo atskiri, montuojami ant karterio ir tarpusavyje buvo jungiami suvirintais plieniniais apvalkalais, veikuasiais kaip vandens radiatorius. Kiekvienas stūmoklis buvo komplektuojamas su tris žiedais. Paskirstymo velenas – viršutinis (OHC), varomas vertikaliu velenėliu. Vožtuvai buvo valdomi ritininėmis svirtimis.

Kuro sistemą sudarė vienas karbiuratorius, uždegimas – sudvigubintas (dvi uždegimo žvakės viename cilindre), valdomas dviemis Bosch magnetais. Uždegimo tvarka 1-5-3-6-2-4. Slėgio cirkuliacinis tepimas buvo palaikomas stūmokliniu alyvos siurbliu. Aušinimo sistemą sudarė vienas vandens siurblys.

## Naudojimas
Junkers L 5 buvo montuojamas į daugelį orlaivių modelių, taip pat į prototipus. Šie varikliai taip pat buvo naudojami ir rekordiniams skrydžiams.

### Naudojimas Junkers lėktuvuose
* Junkers F13
* Junkers A 20
* Junkers A 35
* Junkers G 23
* Junkers G 24
* Junkers K 30
* Junkers G 31
* Junkers W 33

### Naudojimas kitų gamintojų orlaiviuose

* Albatros L 73
* Albatros L 75
* Albatros L 83
* Caspar C 32
* Focke-Wulf A 32
* Heinkel He 42
* Heinkel HD 24
* Heinkel He 50
* Messerschmitt M24
* Rohrbach Ro VIII

## Techniniai duomenys

## Variantai

* L5
* L 5G – L 5 variantas su hidrauliniu vibracijos slopintuvu
* L5 Ga
* L5 Z
* L 55 – į V12 tipo variklį sujungti du L5
* L 8 – 1929 m. sukurta modernizuota versija, išvystanti 354 AG esant 2 100 aps./min.; kilimo galia siekė 413 AG. Naudoti kaip išoriniai pirmųjų Junkers G38 varikliai, arčiau fiuzeliažo montuoti L 55.
* L 88 – į V12 tipo variklį sujungti du L8

## Literatūra

* (EN) Gunston, Bill (2006). World Encyclopedia of Aero Engines: From the Pioneers to the Present Day (5th ed.). Stroud, UK: Sutton. .
* (DE) Kyrill von Gersdorff, Kurt Grasmann: *Flugmotoren und Strahltriebwerke*. Bernard & Graefe Verlag, 1981, ISBN 3-7637-5272-2
* (EN) Antony L. Kay, Paul Couper: *Junkers Aircraft and Engines 1913–1945*. „Naval Institute Press“, 2004 m., ISBN 978-0-851779850

## Interneto nuorodos

* Junkers L 5. In: The Hugo Junkers Homepage. Horst Zoeller, 15. November 2003, archyvas.

## Išnašos